**Codi ètic del servei públic de Catalunya**

**Document de presentació del Codi**

**Barcelona, abril de 2020**

**Antecedents**

Les administracions públiques de Catalunya han anat desenvolupant diversos elements (codis, comitès, formació, procediments...) que sinèrgicament procuren el foment i l’adopció d’uns estàndards de comportament d’excel·lència i d’integritat per part dels agents públics.

Definim **integritat** com aquella percepció -pròpia i reconeguda per tercers- que l’actuació o el comportament dels membres d’una organització (o altre sistema social) és conforme a la llei i a valors comunament acceptats.

Els codis ètics expressen i comuniquen quins són aquests valors. La realització plena d’aquests valors i la seva constatació contribueixen a la generació de **confiança** en les institucions públiques. I aquesta confiança contribueix al reforçament de la legitimitat del sistema democràtic.

Als anys 90 moltes administracions homologables, organismes internacionals i associacions professionals van desenvolupar iniciatives exitoses de promoció de l’ètica. A Catalunya aquestes iniciatives es van desenvolupar fragmentàriament des d’alguns àmbits professionals. Avui en dia moltes institucions i empreses públiques, àmbits de treball i equips professionals han adquirit el compromís potent d’explicitar els valors amb què gestionen. Gairebé la totalitat de les organitzacions assistencials de l’àmbit de salut, Ferrocarrils de la Generalitat de Catalunya, la bioètica, els centres de recerca, la Policia de la Generalitat-Mossos d’Esquadra, els serveis socials, els professionals d’execució penal, els equips d’assessorament tècnic en l’àmbit de la família, la contractació pública, diversos ajuntaments, etc. han desenvolupat un codi ètic o un codi de conducta o s’han dotat d’instruments (principalment comitès d’ètica) o han desplegat formació especialitzada per introduir la reflexió ètica en la gestió i en la presa de decisions.

**Quin és l’origen del Codi ètic del Servei Públic de Catalunya?**

El 2016, el Parlament de Catalunya va instar el Govern a elaborar el codi ètic del servei públic de Catalunya:

***Resolució 306/XI del Parlament de Catalunya****, sobre l’orientació política general del Govern255-00002/11ADOPCIÓ Ple del Parlament, sessió 23, 06.10.2016, DSPC-P 39El Ple del Parlament, en la sessió tinguda el dia 6 d’octubre de 2016, ha debatut les propostes de resolució presentades pels grups parlamentaris, subsegüents al debat sobre l’orientació política general del Govern tingut els dies 5 i 6 d’octubre. Finalment, d’acord amb el que disposa l’article 151 del Reglament del Parlament, ha adoptat la següent Resolució*

*(...)*

*VIII.3. Dret a serveis públics de qualitat*

*61El Parlament de Catalunya insta el Govern a:*

*a)* ***Elaborar el codi ètic del servei públic de Catalunya****.*

*(...)*

**Què va fer el Govern?** **El Comitè per a l’elaboració del Codi Ètic del Servei Públic de Catalunya**

El Govern de la Generalitat, mitjançant l’Ordre GAH/297/2016, de 27 d'octubre, va constituir el [Comitè per a l’elaboració del Codi Ètic del Servei Públic de Catalunya](http://sac.gencat.cat/sacgencat/AppJava/organisme_fitxa.jsp?codi=20030)[[1]](#footnote-1). El Comitè encara està actiu fins a l’aprovació del Codi.

**Encàrrec al Comitè:**

Elaborar una proposta de Codi ètic del servei públic de Catalunya

* que incorpori el disseny dels elements d'infraestructura ètica que han de contribuir a fer efectiu el codi
* aplicable a l'Administració de la Generalitat i el seu sector públic, a l'Administració local i a les universitats, així com a d'altres organitzacions que presten un servei públic a Catalunya.

**Qui compon el Comitè per a l’elaboració del Codi Ètic del Servei Públic de Catalunya?**

El presideix el senyor **Àngel Castiñeira** i el formen 22 persones representatives de totes les administracions públiques i organitzacions que presten serveis públics a Catalunya i persones expertes. Totes aquestes persones han treballat de manera totalment desinteressada.

|  |
| --- |
| Presidència |
| **Àngel Castiñeira i Fernández***Doctor en Filosofia. Professor del Departament de Ciències Socials d’ESADE (Universitat Ramon Llull)* |
| Persones expertes en l’àmbit de l’ètica i la integritat públiques |
| **Adrià Albareda Sanz***Investigador de l’Institute of Public Administration of Leiden University (Països Baixos)* |
| **Xavier Antich i Valero***Doctor en Filosofia. Professor titular de la Facultat de Lletres de la Universitat de Girona* |
| **Agustí Cerrillo i Martínez***Catedràtic de Dret Administratiu de la Universitat Oberta de Catalunya* |
| **Begoña Roman Maestre***Doctora en Filosofia. Professora de la Facultat de Filosofia de la Universitat de Barcelona* |
| **Núria Terribas i Sala***Llicenciada en Dret. Jurista, especialitzada en bioètica* |
| **Francesc Torralba i Roselló***Doctor en Filosofia i en Teologia i catedràtic de la Universitat Ramon Llull* |
| Representants de les administracions públiques, les entitats i els agents socials |
| **Meritxell Masó i Carbó***Secretària general del Departament de Governació, Administracions Públiques i Habitatge (fins al setembre de 2017)***Xavier Gatius i Garriga***Secretari general del Departament de Polítiques Digitals i Administració Pública (a partir de l’octubre de 2019*) |

|  |
| --- |
| **Ester Obach i Medrano***Secretària d’Administració i Funció Pública del Departament de Governació, Administracions Públiques i Habitatge (fins al setembre de 2017)***Annabel Marcos Vilar***Secretaria d’Administració i Funció Pública del Departament de Polítiques Digitals i Administració Pública (a partir de l’octubre de 2019*) |
| **Jordi Foz i Dalmau***Secretari de Transparència i Govern Obert del Departament d’Acció Exterior, Relacions Institucionals i Transparència* |
| **Xavier Bernadí i Gil***en representació del Departament de Justícia* |
| **José Ignacio Garcia Plata***en representació del Departament d’Ensenyament* |
| **Josep Ramon Morera i Balada***en representació del Departament de Salut* |
| **Xavier Forcadell i Esteller***en representació de les diputacions de Catalunya* |
| **Joat Henrich i Ballester** (fins al setembre de 2017)**Joana Miñarro Remohy** (a partir de l’octubre de 2019)*en representació de l’Associació Catalana de Gestió Pública (ACGP)* |
| **Michael Donaldson***en representació de la Federació de Municipis de Catalunya (FMC)* |
| **Albert Guilera i Planes***en representació de l’Associació Catalana de Municipis (ACM)* |
| **Josep M. Vilalta Verdú***en representació de l’Associació Catalana d’Universitats Públiques (ACUP)* |
| **Xesús B. González López** (fins al setembre de 2017)**Joan Maria Sentís López** (a partir de l’octubre de 2019)*en representació del sindicat Comissió Obrera Nacional de Catalunya (CCOO)* |
| **Carles Villalante i Sirvent***en representació del sindicat Unió General de Treballadors de Catalunya (UGT de Catalunya)* |
| **David Caño i Cargol***en representació del sindicat Intersindical Alternativa de Catalunya (IAC)* |
| **Secretaria** |
| **Olinda Anía Lafuente***Funcionària del Departament de Polítiques Digitals i Administració Pública* |

**Quin ha estat el resultat dels treballs del Comitè?**

El Comitè va elaborar una primera proposta l’any 2017. El context polític i l’aplicació de l’article 155 de la Constitució per part del Govern de l’Estat van paralitzar la continuïtat dels treballs del Comitè.

L’Hble. Sr. Jordi Puigneró, conseller del Departament de Polítiques Digitals i Administració Pública va reprendre el projecte el 2 d’octubre de 2019.

El Comitè va considerar oportú fer una revisió de la primera versió per part d’institucions i entitats clau i una sèrie de persones expertes referents en la gestió de l’ètica. Totes aquestes persones han treballat també de manera totalment desinteressada.

|  |
| --- |
| **Institucions, entitats i persones que van participar en la revisió del Codi** |
| **Oficina Antifrau de Catalunya** |
| **Sindicatura de Comptes de Catalunya** |
| **Comissió de Garantia i Accés a la Informació** |
| **Juli Ponce Solé***Doctor en Dret, Catedràtic de Dret Administratiu de la Universitat de Barcelona* |
| **Manuel Villòria Mendieta***Catedràtic de Ciència Política i de l’Administració i Director de l'Observatori de Bona Governança de la Universitat Rey Juan Carlos* |
| **Antoni Biarnés i Mas***en representació del Fòrum d’Entitats per la Reforma de l’Administració (FERA)* |
| **Juliana Vilert***Directora d’Organització i Persones de Ferrocarrils de la Generalitat de Catalunya* |

Aquesta revisió fou analitzada per un comitè reduït del Comitè per a l’elaboració del Codi ètic i traslladada a tots els membres del Comitè el desembre de 2019

**Quin són els elements clau de la proposta de Codi?**

|  |
| --- |
| Un marc ètic comú per a totes les administracions i organitzacions catalanes que presten serveis públics. Assenyala els valors i els principis que haurien d’orientar el servei públic a Catalunya i aspira -tan transversal com sigui possible- a totes les modalitats del servei públic |
| Objectiu: orientar l’actuació de les servidores i els servidors públics, impulsar la millora de la qualitat democràtica i contribuir a la recuperació de la confiança de la ciutadania en les institucions |
| Destinataris: entitats, organitzacions i conjunt de persones les tasques de les quals són atendre i satisfer les necessitats d’interès general, amb independència de l’organització a la qual estiguin adscrites o del règim jurídic aplicable. No inclou l’Administració de l’Estat |
| Es podrà completar amb altres codis ètics o de conducta propis d’àmbits específics |
| Estructura: Té un preàmbul i una relació de valors estructurats en quatre apartats: els inherents al servei públic, els relacionats amb l’actuació de les servidores i els servidors públics, els vinculats a les dimensions relacionals de les servidores i els servidors públics i els valors de les organitzacions responsables del servei públic |

**En quin punt estem?**

El Comitè sotmet el Codi ètic a **participació pública**. Aquest procés és clau per enriquir el Codi i també per legitimar-lo i per afavorir la seva incorporació com a referent en el capteniment de les persones involucrades en el servei públic.

Per raó de l’emergència sanitària, el procés participatiu es durà exclusivament en un entorn digital. Actualment es poden fer aportacions a la web participa.gencat.cat, però el procés tindrà lloc formalment del 4 al 29 de maig i preveu dos debats virtuals els dies 20 i 27.

**Quins són els propers passos?**

El Comitè analitzarà les aportacions del procés participatiu, en donarà retorn i elaborarà una versió definitiva del Codi.

El Codi s’aprovarà per Acord de Govern i es presentarà al Parlament i es comminarà les administracions públiques de Catalunya a adoptar-lo.

1. <http://sac.gencat.cat/sacgencat/AppJava/organisme_fitxa.jsp?codi=20030> [↑](#footnote-ref-1)